**หลักเกณฑ์**

**การจัดสรรทุนวิจัยริเริ่มสำหรับอนาคต (Forthcoming Research Initiative) พ.ศ. 2563**

.......................................................

1. **โครงการวิจัยริเริ่มสำหรับอนาคตที่จะขอรับทุนต้องมีลักษณะอย่างหนึ่งอย่างใด ดังต่อไปนี้**
	1. โครงการที่เป็นฐานงานวิจัยสำหรับอนาคต
	2. โครงการที่เป็นฐานการผลิตสินค้าหรือบริการสำหรับอนาคต
	3. โครงการที่มีหลักฐานการเชื่อมโยงเทคโนโลยีที่จะเกิดในอนาคต เช่น IP Progress
	4. โครงการที่อยู่ในดุลพินิจของคณะอนุกรรมการพิจารณากลั่นกรองและจัดสรรงบประมาณโครงการวิจัย (คณะอนุกรรมการฯ)
2. **มูลค่าทุน**
	1. เงินอุดหนุนทั่วไป ตามแผนงานโครงการที่ได้รับการอุดหนุนจากมหาวิทยาลัยเทคโนโลยีสุรนารี โดยจะจัดสรรให้กับผู้มีสิทธิ์ขอรับทุนครั้งละ 1 ทุน ในวงเงินไม่เกินทุนละ 300,000 บาท (สามแสนบาท)
3. **คุณสมบัติของผู้มีสิทธิ์ขอรับทุน**
	1. ผู้มีสิทธิ์ขอรับทุนต้องเป็นพนักงานของมหาวิทยาลัยเทคโนโลยีสุรนารี
	2. ไม่เป็นผู้ติดค้างทุนวิจัยใดๆ ที่ได้รับเงินอุดหนุนการวิจัยจาก มทส. รวมถึงทุนวิจัยจากสำนักงบประมาณ ที่ทำสัญญากับ มทส. ภายใน 3 ปีย้อนหลัง
4. **ขั้นตอนการสมัครขอรับทุน**

ผู้มีสิทธิ์ขอรับทุนจัดทำข้อเสนอโครงการเชิงหลักการ (Concept paper) ตามรายละเอียดในเอกสารแนบท้ายประกาศนี้ แล้วส่งมาสถาบันวิจัยและพัฒนา และให้มานำเสนอโดยวาจาต่อคณะอนุกรรมการฯ พิจารณาอนุมัติ ทั้งนี้ ในกรณีที่จำเป็น คณะอนุกรรมการฯ อาจใช้ความเห็นของผู้ทรงคุณวุฒิ (ผลประเมินด้านความเป็นไปได้สำหรับการนำผลงานวิจัยไปใช้ในอนาคต และผลกระทบที่จะเกิดขึ้นจากโครงการวิจัย) ประกอบการพิจารณาอนุมัติด้วย โดยสถาบันวิจัยและพัฒนาจะเป็นผู้ประกาศวันเวลาที่รับข้อเสนอเชิงหลักการไปยังสำนักวิชา

1. **ระยะเวลาและผลผลิต**

ทุนนี้มีระยะเวลาดำเนินโครงการไม่เกิน 1 ปี โดยต้องส่งผลงานมาที่สถาบันวิจัยและพัฒนา เพื่อให้คณะอนุกรรมการฯ พิจารณารับรองผลงาน ข้อใดข้อหนึ่ง ดังนี้

* 1. ยื่นขอรับสิทธิบัตร ภายในระยะเวลา 1 ปี โดยนับตั้งแต่วันสิ้นสุดโครงการวิจัยที่ระบุในสัญญารับทุนถึงวันที่กรมทรัพย์สินทางปัญญาลงรับการยื่นขอรับสิทธิบัตร
	2. ได้รับเงินอุดหนุนการวิจัยจากแหล่งทุนภายนอกในเรื่องที่เกี่ยวข้องกับงานวิจัยที่ได้รับทุนวิจัยนี้ ในวงเงินไม่น้อยกว่าทุนวิจัยที่ได้รับของโครงการนี้ ภายในระยะเวลา 1 ปี โดยนับตั้งแต่วันสิ้นสุดโครงการวิจัยที่ระบุในสัญญารับทุนถึงวันที่ลงนามรับทุนวิจัยจากแหล่งทุนภายนอก
	3. รายได้จากผลผลิตจากงานวิจัยตามโครงการนี้ ไม่น้อยกว่าวงเงินที่ได้รับทุน ภายในระยะเวลา 1 ปี โดยนับตั้งแต่วันสิ้นสุดโครงการวิจัยที่ระบุในสัญญารับทุนถึงวันที่มหวิทยาลัยได้รับเงินเรียบร้อยแล้ว
	4. เล่มรายงานผลการวิจัยฉบับสมบูรณ์ ภายในระยะเวลา 1 ปี โดยนับตั้งแต่วันสิ้นสุดโครงการวิจัยที่ระบุในสัญญารับทุนถึงวันที่ได้รับความเห็นชอบจากคณะอนุกรรมการฯ
	5. บทความวิจัยตีพิมพ์ในวารสารระดับนานาชาติที่ปรากฏในฐานข้อมูลสากล เช่น SCOPUS, ISI ภายในระยะเวลา 1 ปี โดยนับตั้งแต่วันสิ้นสุดโครงการวิจัยที่ระบุในสัญญารับทุนถึงวันที่ได้รับการตอบรับ (Accepted) เพื่อตีพิมพ์
	6. แผนธุรกิจ ที่แสดงให้เห็นถึงความเป็นไปได้ในเชิงธุรกิจ และผังองค์ความรู้ หรือ Value Chain อย่างสมบูรณ์ ในประเด็นที่ทำการศึกษา รวมไว้ระยะเวลา 1 ปี และผ่านความเห็นชอบจากผู้ทรงคุณวุฒิและคณะอนุกรรมการฯ
1. **เงื่อนไขและข้อตกลงของทุนนี้**
	1. ผู้ที่ได้รับทุนต้องมานำเสนอผลงานสำหรับปิดโครงการต่อคณะอนุกรรมการฯ
	2. เงินทุนที่ได้รับจัดสรรนี้ ถือเป็นเงินอุดหนุนประเภททั่วไป เพื่อเป็นค่าใช้จ่ายหมวดค่าจ้าง หมวดครุภัณฑ์ และหมวดค่าตอบแทนใช้สอยและวัสดุ (แต่จะไม่สนับสนุนค่าประชุมวิชาการทั้งในและต่างประเทศ และค่าตอบแทนที่ปรึกษาโครงการ) โดยหัวหน้าโครงการผู้รับทุนจะต้องเบิกจ่ายและจัดเก็บหลักฐานการใช้จ่ายเงินไว้เพื่อการตรวจสอบตามระเบียบของมหาวิทยาลัย
	3. การเผยแพร่ข้อมูลข่าวสารอันเกี่ยวกับผลงานวิจัยที่เกิดขึ้นจากโครงการนี้ ในสิ่งพิมพ์ใดหรือสื่อใด หัวหน้าโครงการผู้รับทุนและผู้ร่วมวิจัยที่เป็นนักศึกษาหรือบุคลากรของมหาวิทยาลัยต้องระบุในกิตติกรรมประกาศ (Acknowledgement) ว่า “ได้รับเงินอุดหนุนการวิจัยจากมหาวิทยาลัยเทคโนโลยี สุรนารี (SUT Research Fund)” หรือข้อความอื่นที่มีความหมายเดียวกัน
	4. ครุภัณฑ์ที่จัดซื้อโดยงบประมาณที่ได้รับการสนับสนุนตามประกาศนี้ ถือเป็นกรรมสิทธิ์ของมหาวิทยาลัย ดังนั้น เมื่อโครงการวิจัยสิ้นสุดลงไม่ว่ากรณีใด หัวหน้าโครงการผู้รับทุนจะต้องส่งคืนครุภัณฑ์ทั้งหมดให้มหาวิทยาลัย เว้นเสียแต่จะมีการตกลงเป็นอย่างอื่น
	5. ผู้รับทุนต้องดำเนินการตามโครงการให้แล้วเสร็จภายในระยะเวลาที่กำหนด ในข้อ 5 หากพ้นกำหนดดังกล่าว หัวหน้าโครงการผู้รับทุนต้องคืนเงินทุนทั้งหมดพร้อมดอกเบี้ยในอัตราดอกเบี้ยเงินฝากประจำประเภท 1 ปี ตามประกาศของธนาคารแห่งประเทศไทยในขณะนั้นให้กับกองทุนสนับสนุนการวิจัยและพัฒนา
2. **ในกรณีที่มีปัญหาเกี่ยวกับหลักเกณฑ์นี้** ให้อยู่ในดุลพินิจของคณะอนุกรรมการฯ และคำวินิจฉัยของคณะอนุกรรมการฯ ให้ถือเป็นที่สิ้นสุด

มติคณะอนุกรรมการฯ ครั้งที่ 1/2563 เมื่อวันที่ 5 ก.พ. 2563